Ipelegeng e tlhaelelwa  ke ditsompelo
Modulasetilo wa komiti ya ditlhabololo tsa motse Mme Tuduetso Ramoswetsi, a re, o tshwenngwa ke tlhaelo ya didirisiwa mo lenaneong la Ipelegeng. O ntshitse matshwenyego ao mo phuthegong e e neng e biditswe ke mopalamente wa Molepolole Borwa Rre Daniel Kwelagobe kwa kgotleng ya Gakhunou mo Molepolole ka Labotlhano. Mme Ramoswetsi a re, ba na le ditiro di le mmalwa tse ba tshwanetseng go di dira di akaretsa go baakanya leobo la kgotlana ya Maunatlala, go baakanya tsela, go sela matlakala, go katolola melatswana, go baakanya matlo a khansele a le masome a mabedi kwa kgaolwaneng ya Bokaa le ditiro tse dingwe mo godimo ga tseo. A re, ba na le dikgaolwana di ferabongwe tse di nang le babereki ba Ipelelgeng , tse e leng gore ba tshwanetse go di thusa ka didirisiwa, a tlatsa ka gore kgaolo nngwe le nngwe e na le garawe e le nngwe, selo se se ba itsang go dira tiro ka botlalo. O tlhalositse fa ba thapile babereki ba Ipelegeng mo kgaolong ya gagwe ba le masome a fera bongwe le botlhano, a tlatsa ka gore ba abelwa ditiro fela mme go sena didirisiwa tse ba di fiwang. O tsweletse a tlhalosa gore, go bereka ntle le didirisiwa tse di tshwanetseng, ke selo se se ka tsenyang matshelo a babereki mo diphatseng. O file sekai ka kgang ya go sela matlakala babereki ba sa itshireletsa , a re selo se, se ka felela se tsenya babereki mo diphatseng tsa go tsenwa le malwetse. Go ntse gole fo, banni ba supile ngongora ka fa tshekatsheko ya lenaneo la nyeletso lehuma e dirwang ka teng, ka ba re e ba beile ka fa mosing. Ba re, go lebelela bonno jo moikopedi a nnang mo go jone go ba itsa go ka nna le sebaka sa go tsaya mananeo ao. Ba tsweletse ba gakolola gore ditshekatsheko di tshwanetse go dirwa go lebeletswe gore moikopedi ga a na se a itshetsang ka sone le gore ga a bereke eseng gore bonno jo a nnang mo go jone bo ntse jang. Fa a tswa la gagwe mopalamente wa kgaolo Rre Daniel Kwelagobe, o gwetlhile babereki ba Ipelegeng go inaakanya le temo ka nako ya letsema. A re go na le mananeo a puso a go thusa balemi ka dipeo, menontshane, dichefi tse di bolayang mhero le didirisiwa tsa temo. O ba gakolotse gore ba ka boa ba inaakanya le lenaneo la Ipelegeng morago ga temo ka gonne temo e na le dipoelo tse di fetang dikatso tsa Ipelegeng. Mopalamente o gwetlhile banni bogolo thata banana, go inaakanya le ditlhopho ka go ya go ikwadisa ka dipalo tse di nametsang, a tlhalosa gore go tlhoka go ikwadisetsa ditlhopho go nyemisa puso moko. BOKHUTLO